Adnan Semp-It

Plot

Mengisahkan Adnan, seorang mat rempit yang berusia lingkungan 27 tahun. Adnan atau lebih dikenali sebagai Nan Sempit di kalangan rakan-rakannya adalah seorang anak yatim piatu yang dibela serta dijaga oleh makciknya sejak kecil selepas kematian ayahnya. Namun dia berhijrah ke Kuala Lumpur kerana tidak mendapat kasih sayang dan layanan yang baik dari keluarga makciknya. Di ibu kota, Adnan tinggal bersama Macha, abang saudaranya dan menjadi tempat dia meluahkan rasa hati. Dia mula hidup di Kuala Lumpur dan bekerja sebagai mat despacth di sebuah syarikat swasta dan menyimpan perasaan pada bosnya, Nadia.
Nadia  dilahirkan dalam keluarga mewah dan stabil dalam kerjayanya. Nadia sering ditemani pembantu peribadinya,Wawa.Wawa adalah teman wanita kepada Bobby dan juga menjadi sahabat pada Adnan. Nadia pernah kecewa akibat putus cinta, menyebabkan Nadia susah dan takut untuk bercinta lagi. Sehinggalah pada suatu hari, rakan-rakannya merancang untuk membuat “reunion party”. Pada mulanya Nadia kurang bersetuju, tetapi Nadia disindir enggan pergi ke reunion tersebut kerana malu  tiada teman lelaki. Nadia tercabar dan kebetulan Adnan lalu di hadapan mereka dengan tidak sengaja. Nadia terus menarik Adnan dan terus memperkenalkan Adnan adalah teman lelakinya. Adnan terkelu. Sejak peristiwa itu,pelbagai cerita  yang berlaku antara mereka sehinggalah pada satu hari Nadia cedera akibat diserang sekumpulan remaja dan telah diselamatkan oleh Adnan. Nadia mula menyimpan perasaaan pada Adnan. Walaubagaimanapun Nadia tidak pernah mengabaikan kerjayanya sehinggalah Nadia telah mendapat tender kontrak besar dari Datuk Harun seorang usahawan yang berjaya dan telah bertemu dengan Jofri. Jofri adalah rakan Nadia ketika di kolej mempunyai agendanya tersendiri. Jofri menyimpan hasrat dendam pada Adnan untuk memiliki Nadia dan bersubahat dengan Zack bagi membantu rancangannya memisahkan Adnan dan Nadia selain ingin mendapat tender Datuk Harun.
Namun, Nadia dan Adnan semakin mesra, Nadia berjinak-jinak dengan dunia Adnan sebagai seorang mat rempit dengan niat untuk mengenali Adnan dengan lebih mendalam. Nadia sangat teruja. sehinggalah satu kejadian berlaku di mana Zack telah cuba mengambil kesempatan pada Nadia dan Adnan menyerang sehingga menyebabkan pergaduhan besar. Nadia mula merasa tidak selesa serta memarahi Adnan dan semenjak kejadian itu Nadia mula rasa benci pada Adnan walaupun Adnan cuba memujuk. Nadia mengambil keputusan untuk memecat Adnan selain memaki dan menghina Adnan. Jofri mengambil kesempatan itu untuk menenang dan menceriakan Nadia dengan harapan Nadia jatuh ke tangannya. Namun,segalanya terbongkar apabila Adnan mengetahui Jofri dan Zack bersubahat merancang segalanya selepas Jofri mengupah Zack merompak bag laptop yang mengandungi pelbagai proposal dan dokumen penting untuk tender Datuk Harun. Nadia menyesal mengenali Jofri. Nadia cuba memandang Adnan tetapi Adnan tidak mengendahkannya dan berlalu pergi, tetapi Nadia masih cuba memujuk Adnan, dan mereka kembali bersama dan mula bercinta.

Penerbitan

Penggambaran filem yang asalnya berjudul Remp-it Nan Sempit bermula penggambarannya pada 25 Mei 2009, setelah menerima Sijil Perakuan Penggambaran Filem yang dikeluarkan oleh Finas tiga hari sebelumnya, tatkala diperdengarkan arahan Kementerian Penerangan, Komunikasi dan Kebudayaan agar penerbit filem dan televisyen Malaysia dilarang daripada menerbitkan adegan mat rempit dan mak nyah, apatah lagi tiada pampasan akan diberikan oleh Kementerian tersebut kepada mana-mana pihak yang sudah menggambarkan babak-babak sedemikian. Apapun, David Teo memaklumkan kesediaan pihaknya untuk menukar tajuk filemnya seandainya diarah berbuat demikian. Proses penggambarannya dilaporkan mengambil masa lebih kurang sebulan.
Sungguhpun didesas-desuskan bakal diharamkan dari tayangan kerana melanggar arahan untuk tidak menerbitkan filem berkisah mat rempit, namun filem Rempit Nan Sempit berjaya diluluskan oleh Lembaga Penapisan Filem dengan rating PG-13, dan ditukar judulnya ke Adnan Sempit. Ketika ditemubual oleh pihak akhbar sebelum tayangannya, Ahmad Idham menjelaskan bahawa "filem berkonsepkan komedi memanglah filem bergenre ringan dan mengambil latar pekerjaan sebagai budak penghantar surat yang sering disalahertikan", ketika menyentuh Adnan yang mempertikaikan jika semua penunggang motosikal itu adalah mat rempit, bagaimana pula sekiranya mereka yang sememangnya bekerja menggunakan motosikal sebagai pengangkutan utama.
Lebih-lebih lagi, difahamkan bahawa terdapat satu babak memaparkan dua gadis sedang asyik menari sambil menayangkan sebahagian tubuhnya dalam keadaan menggiurkan sambil dikelilingi sekumpulan remaja liar; sebenarnya pelakon berkenaan masih berbaju tetapi gambar mereka disunting dengan teknik 'mozek' pada bahagian atas tubuh gadis itu seolah-olah gadis itu benar-benar telanjang.

Kutipan pawagam

Pada minggu pertama tayangannya, filem Adnan Sempit dilaporkan berjaya mencatat rekod baru bagi MiG dengan meraih kutipan tiket sebanyak RM3.7 juta, sekaligus mengatasi filem-filem antarabangsa terhebat seperti Avatar 3D dan The Spy Next Door untuk menduduki tangga teratas carta filem pada hujung minggu pertamanya (14 hingga 17 Januari 2010). Malah, pada hari pertama sahaja, filem ini dikatakan berupaya mengaut RM 510,000 dari pawagam, sekaligus mengatasi kutipan Jangan Pandang Belakang yang meraih RM 480,000 pada hari pertamanya; tidak lupa juga mencatat rekod kutipan sehari tertinggi bagi filem Malaysia iaitu RM950,000 pada hari Sabtu, 16 Januari. Lebih mengagumkan, pada takat 11 hari di pawagam, filem ini dilaporkan mencapai kutipan sebanyak RM 5 juta.
Ketua Pegawai Eksekutif MiG, David Teo, menyifatkan pencapaian Adnan Sempit sebagai luar biasa, dengan mengulas bahawa "Untuk tayangan pada hari Sabtu saja, filem ini berjaya mengutip sebanyak RM 950,000 dan ini juga adalah satu sejarah buat industri perfileman tempatan. Jumlah kutipan ini takkan berjaya tanpa sokongan pelbagai pihak. … Malah, untuk kawasan bukan Melayu seperti di Cheras Leisure Mall juga mencatat kutipan yang membanggakan serta jumlah penonton yang ramai. Begitu juga dengan situasi di Cathay Cineleisure apabila pihak pengurusan pawagam berkenaan terpaksa membuka dua panggung serentak kerana jumlah permintaan yang cukup menggalakkan."
Pada 17 Februari 2010, setelah 35 hari ditayangkan, dilaporkan bahawa filem Adnan Sempit berjaya menjadi filem Melayu #1 dari segi kutipan pawagam sepanjang zaman dengan mencecah kutipan berjumlah RM 7.7 juta, tidak lupa juga menjadi rekod baru untuk MIG dengan mengatasi kutipan RM 5.8 juta yang dibawa oleh Jangan Pandang Belakang yang juga menjumlahkan kutipannya RM 7.5 juta oleh tayangan di negara luar.

Ulasan

Nur Safina Othman dalam portal Tupai/cinema.com.my (31 Disember 2009) memberi 2.5/5 bintang kepada filem ini, dengan mengulas bahawa Shaheizy Sam memainkan watak lucunya dengan berkesan, tetapi tidak berpuas hati akan mutu lakonan Intan Ladyana yang "yang nampak lebih kaku dan tiada keserasian dengan wataknya itu".
Dalam sisipan B*Pop Berita Minggu (10 Januari 2010), biarpun dianggap "komedi tipikal", namun Adnan Sempit dipuji kerana "digarap ringan dan tidak mengelirukan penonton", lebih-lebih lagi menyatakan "keberanian Idham mengenepikan aspek populariti pelakon untuk menjadi teras yang menghidupkan filem ke-33 terbitan MIG Production itu", dengan memaksudkan barisan pelakon seperti Shaheizy Sam dan Intan Ladyana yang ketika ini belum benar-benar tersergah namanya dalam industri perfileman.

Sambungan

Sekuel filem ini, Adnan Sempit 2 telah ditayangkan pada 23 Februari 2012, disusuli filem ketiga, Adnan Sempit 3 pada 8 Ogos 2013 serta Telefilem Di TV3 pada Hari Raya iaitu Adnan Sempit Balik Raya dan filem keempat, Adnan Sempit Sawadikap pada 7 Ogos 2014. Sebuah filem spinoff bertajuk Wawa Semput pula telah ditayangkan pada 31 Januari 2013.